######  Stema%20(100px) Prova14

**Republika e Kosoves Komuna e Gjilanit**

**Republika Kosova Opstina Gnjilane**

**Republic of Kosovo Municipality of Gjilan**

 **Gilan Belediyesi**

**P R O C E S V E R B A L**

**Nga Seanca e gjashtë e Kuvendit të Komunës së Gjilanit më 29.06.2017 me këtë:**

**R E N D P U N E**

1. **Konstatimi i prezencës së anëtarëve të Kuvendit dhe miratimi i procesverbalit të seancës së kaluar**
2. **Raporti i punës për vitin 2016 i Eco-Higjiena SH.P.K Gjilan**
3. **Raporti i Komisionit komunal për zgjedhjen e Këshillave të fshatrave, vendbanimeve dhe lagjeve urbane**
4. **Rekomandimet e Komitetit për Politikë dhe Financa:**
	1. **Korniza afatmesme buxhetore-KAB 2018-2020**
	2. **Draft Rregullorja për tatimin mbi pronën e paluajtshme për vitin 2018**
	3. **Strategjia për gratë ndërmarrëse në Komunën e Gjilanit për periudhën 2017-2021**
	4. **Propozim vendimi për korrigjimin e vendimit 01.nr.016-39501 i datës 27.04.2016 për lejimin e këmbimit të pronës së paluajtshme komunale me pronën e paluajtshme private për nevoja të Rrugës Qarkore sipas PRRU “Fidanishte”-Gjilan**
	5. **Propozim vendimi për korrigjimin e vendimit 01.nr.016-117674 i datës 29.11.2016 për lejimin e këmbimit të pronës së paluajtshme komunale me pronën e paluajtshme private për nevoja të Rreth rrotullimit tek Lagja “Iliria” (projekti i rrugës “Jugu I, faza e II-të) -Gjilan**
	6. **Propozim vendimet për subvencionimin e aktiviteteve të: KF “Gjilani”, KF “Drita”, KV “Drita”, KB “Drita” (M), KH “Drita” (M), në Gjilan dhe KH “Zhegra” në Zhegër**
5. **Të ndryshme**

**Seanca i filloi punimet në ora 10:00**

Në punimet e seancës së gjashtë të vitit 2017 morën pjesë:

Anëtarët e Kuvendit

Kryetari i Komunës z. Lutfi Haziri

Drejtorët e Drejtorive

Përfaqësuesit e OSBE-së, znj. Sadetë Tërnava-Osmani

Përfaqësuesi i OJQ Landsowne Shaban Tërziu

Mediat

Seancën e gjashtë të vitit 2017 e hapi dhe e udhëhoqi kryesuesja Kuvendit znj. Valentina Bunjaku-Rexhepi, e cila i përshëndeti të gjithë anëtarët e Kuvendit dhe të pranishmit e tjerë të cilët i monitorojnë punimet e kësaj seance dhe kërkoi që të konstatohet prezenca e anëtarëve të Kuvendit.

1. **Konstatimi i prezencës së anëtarëve të KK-së** Në punimet e seancës mungoi :

Ibish Ibishi, Sahit Abazi, Saranda Bllaca.

**Procesverbali-** në mënyrë unanime miratohet procesverbali i seancës së kaluar pa vërejtje.

Në vijim të punimeve kryesuesja e Kuvendit i lajmëroi anëtarët e Kuvendit se ka vdekur babai i heroit të Kombit “Nuhi Berisha” dhe kërkoi nga të gjithë të pranishmit që të mbahet një minutë heshtje për vdekjen e Rexhep Berishës.

**Diskutim rreth pikave të rendit të ditës:**

**Isa Agushi:** kërkoj që pika 2 e cila ka të bëjë me Raportin e punës për vitin 2016 i Eco-Higjiena SH.P.K Gjilan të hiqet nga rendi i ditës, sepse me kemi komisionin e aksionareve të cilët duhet të raportojnë, e partneriteti privat nuk ka obligim ndaj neve që të raportoj.

**Nevzat Isufi**: unë kam mendim të kundër me parafolësin tim dhe mendoj që pika 2 duhet të mbetet në rend të ditës për arsye se kohë të gjatë nuk kemi informacione nga kjo kompani dhe kemi pakënaqësi të punëtorëve.

**Valentina Bunjaku-Rexhepi**: ju e dini se kjo pikë e rendit të ditës ka qenë edhe në seancën e kaluar por me arsyetimin e zgjedhjeve parlamentare ne e kemi shtyrë për këtë seancë.

Ne i respektojmë aksionarët sepse i kemi zgjedhur vetë.

**Bujar Nevzati**: edhe unë mendoj që pika për Ekohigjenën duhet të mbetet në rend të ditës.

**Agim Zuzaku**: sa për sqarimin e juaj ju njoftoj se Komisioni Komunal i aksionarëve nga ana publike janë shumë të përgjegjshëm dhe sa herë që është kërkuar ata kanë raportuar dhe prap janë të gatshëm të raportojnë. Në bashkëpunim me DZHE ata na njoftojnë për punën e tyre dhe ne vazhdimisht jemi të informuar.

**Ismet Hajdini:** kam një propozim që të diskutohet në pikën në të ndryshme, që një numëri të bizneseve të vogla të ju zgjatet orari i punës gjatë këtyre muajve verorë për arsye se tani është muaji i mërgimtarëve.

**Me 26 vota “për”, 1 votë kundër miratohet rendi i ditës.**

1. **Raporti i punës për vitin 2016 i Eco-Higjiena SH.P.K Gjilan**

**Senad Rama**: ne nuk e kemi pas obligim që ta përcjellim te ju këtë raport, por kemi pas vullnet të mirë që secili nga ju të jeni të informuar rreth punës së Ekohigjenës.

Jemi krenar për një pjesë të periudhës për vitin 2016, për arsye se një pjesë të këtij viti kemi korrur sukses, po ashtu periudha e dytë e vitit 2016, në pjesën ku kishim të bëjmë me faljen e borxheve kemi pas një sukses të jashtëzakonshëm, por ne kemi inkasuar një pjesë të borxheve të vjetra mbi 220.000 €.

Në pjesën e dytë të vitit 2016 ne u ballafaquam me shumë probleme, duke u zaptuar kompania nga dy ish drejtor të kompanisë në bashkëpunim me disa përfaqësues të tjerë ku për interesat e veta i shkaktuan dëme kompanisë mbi 100.000 € shkaku i 4 grevave të paligjshme.

Që nga muaji gusht i vitit 2016 ne jemi duke pritur një marrëveshje për të cilën kemi kryer shërbime me vite të tëra, e jo vetëm ne si Ekohigjenë por edhe KRM Higjiena edhe Ndërmarrja Higjiena para KRM Higjienës e kështu me radhë.

Falënderoj Kryetarin e Komunës z. Lutfi Haziri i cili ka qenë njëri ndër nismëtarët e parë që ka lidhë marrëveshje me punëtorët e KRM Higjienës për mirëmbajtjen e sipërfaqeve publike.

Më habitë fakti që gjatë gjithë kësaj periudhe 5 vjeçare nuk kemi pas asnjë vërejtje as nga organizatat jo qeveritare e as nga institucionet e tjera lidhur me punën tonë, sepse e dinë edhe qytetarët e Gjilanit që ky qytet ka qenë njëri ndër qytetet m ë të pasura n]ë Republikën e Kosovës duke u shpërblyer edhe me çmime të ndryshme.

Ne kemi paguar shërbimet për 11 muaj, kemi paguar pagat e punëtorëve, kontributet e tyre dhe çdo gjë tjetër që ka qenë e lidhur me ta.

Nesër përfundon muaji i 11 që ne nuk kemi të paguar as edhe një cent për shërbimet që i kemi kryer. Që nga viti 2012 kompania e jonë e përbashkët ka kryer shërbime pozitive, por ka një vite që nuk kemi partneritet dhe bashkëpunim të mirëfilltë për ti realizuar qëllimet tona të përbashkëta. Ka disa përfaqësues dhe Drejtor të Komunës që për interesat e tyre personale i kanë vu vetës opsione që ta luftojnë kompaninë sikur ne të ishim armiq kryesorë të kësaj Komune.

Ka 1 vit të plotë që ne jemi me akuza e padi nga ish drejtori Muhadin Haziri i cili është përfaqësues legjitim i komunës, i cili na paditë neve si menaxhment për qëllime për të an diskredituar.

Përkundër mbështetjes nga GIZZ-i dhe DEMOS për gjetjen e një zgjidhje ne ende nuk kemi gjetur një zgjidhje të mirëfilltë.

Ka 3 vite që shkojnë edhe projektet e parapara për investime duke u bojkotuar nga disa përfaqësues të palës publike.

**Si të dalim nga ky rreth i djallëzuar???** Nga këndvështrimi im dua që Kuvendi Komunal sot të jep një sinjal pozitiv dhe një qasje krejt tjetër për ta mbështetur Kompaninë, e kjo do të thotë që duhet të zëvendësohen të gjithë ata përfaqësues të partneritetit publik të cilët kanë kryer punë jo të mbarë dhe të cilët me aktivitetin e tyre destruktiv na sollën këtu. Kërkesë tjetër është të na ipet kontrata për shërbime publike të cilën e kemi pas edhe më herët dhe të na paguhen të gjitha shërbimet të cilat i kemi kryer.

Kjo do të kishte qenë një sinjal për ju por për të gjithë ata punëtorë të cilët po detyrohemi ti largojmë nga puna shkaku i vështirësive ekonomike. Njoftim të tillë ju kemi thënë të gjithëve jo nga dëshira por nga vështirësitë ekonomike.

**Isa Agushi**: ky raport nuk ka asnjë të vërtetë dhe për mua nuk është raport por një album dhe fontanë dëshirash. z.Rama ju po kërkoni bashkëpunim por ku i keni premtimet e juaja për investime. Ju vetëm keni përfituar nga ky partneritet dhe keni sjellë 3 kamionë të vjetra. Punëtorët pak më parë mbajtën një protestë sepse ju i keni lënë 50 familje pa bukë të gojës. Ju vetëm thoni të pa vërteta andaj mos pritni ditë të mira nëse nuk i përmbushni investimet e juaja.

E tha se kemi marrë çmime për pastërtinë e qytetit, prandaj pse e largoni punëtorin e mirë nga puna nëse ky punëtorë ju sjellë vetëm të mira ?

**Selami Xhemajli**: ne e kemi përkrahë këtë partneritet mirëpo në vazhdimësi kanë ndodhur telashe të cilat po na përcjellin edhe sot e kësaj dite me që raste një numër i madh i punëtorëve kanë mbetur pa punë në këtë kompani.

Ne nuk mundemi askujt ( ndërmarrje) ti garantojmë se do të ketë kontratë në vazhdimësi, sepse kemi një jetë ekonomike ku lejohet konkurrenca e lirë.

Sa i përket grevës së punëtorëve edhe Gjykata ka thënë se nuk është e paligjshme sepse ata kanë të drejtë të protestojnë për ti mbrojtur të drejtat e tyre.

A është miratuar ky raport nga Bordi i kësaj kompanie?

**Bujar Nevzati**: meqë edhe unë jam qytetar i kësaj Komune unë e shoh çdo ditë gjendjen në teren. Unë nuk kam asnjë familjar të punësuar në këtë kompani dhe nuk po e mbroj përfaqësuesin e partneritetit privat, mirëpo nuk pajtohem me një pjesë të diskutimit të kolegut tim i cili ishte pak sa i ashpër për arsye se ne vazhdimisht bëjmë kërkesë për ti sjellë investitorët e huaj.

Para vetës e kam një raport ku prej se ka ardhur investitori austriak i cili e ka gjetur 34% të grumbullimit të të hyrave e në vitin 2013 në 64%, më vonë me 81% duke vazhduar me 94%.

Nuk është e vërtetë që nuk jemi shpallur Komuna më e pastër në Republikën e Kosovës, sepse kemi marrë 4 çmime, prandaj nuk duhet të mohohet kjo gjë. Mirëpo unë dëgjova që ka 11 muaj që punëtorët nuk janë paguar për shërbimet e investitori i tha disa fjalë, prandaj kërkoj që edhe Komuna ti kryej shërbimet e veta dhe punëtorët të kthehen në vendin e punës.

Unë nuk i mbroj punëtorët që nuk punojnë, por të largohen punëtorët që kanë organizuar greva këtë nuk e pranoj.

**Jashar Jashari:** kam një pyetje për z.Rama, si mund ta llogaritë të suksesshme kompaninë Ekohigjena kur qe sa vite në udhëheqjen e tije, lagje të tëra të qytetit nuk janë të paisura me kontejner për grumbullimin e mbeturinave e qytetarët janë të obliguar që ti mbledhin mbeturinat me qese najloni.

**Nevzat Rushiti**: ne Ekohigjenën nuk e kemi të sodit, por besoj që e ardhmja e Ekohigjenën në bashkëpunim me komunën duhet të jetë më e mirë.

Edhe menaxhmenti edhe punëtorët kemi obligim ndaj kësaj kompanie, sepse kjo kompani ka status të njëjte në shërbim të qytetarëve.

Menaxhmenti i Ekohigjenës duhet ta dijë se ka obligim edhe ndaj punëtorëve të saj por edhe ndaj qytetarëve dhe komunës.

Me rastin e punëtorëve mendoj se ekzekutivi dhe Kryetari i Komunës të gjej një zgjidhje, sepse mos vazhdimi i kontratës nuk është gjë e mirë sepse këta punëtorë po kryejnë punë në qytet pa marrë parasysh a paguhen apo jo.

Unë shpresoj që e ardhmja e Ekohigjenës do të ndryshoj për të mirë .

**Nevzat Isufi**: ne kemi pas dy raporte të dy përfaqësuesve dhe kemi konstatuar se janë bërë shkelje të kontratës në mes dy palëve, e nëse bëhet kontestion ndaj njërës palë atëherë pse nuk bëhet edhe ndaj palës tjetër, por megjithatë duhet të vie një moment që palët ti përmbushin detyrat që i kanë nënshkruar në kontratë.

Për mua është e çuditshme se si vazhdohet të kryhen shërbime pa kontratë, a ekziston ndonjë ligj këtu apo nuk ekziston fare?

Është e pa kuptuar se si ka mundësi që për 1 vit këta njerëz të mos marrin paga e dikush duhet të merr përgjegjësi për këto parregullsi.

Zotëria i cili raportoi tha se qe 1 vit nuk ka partneritet domethënë që palët nuk i kryejnë detyrat sipas marrëveshjes. Ne e kemi tërhequr vërejtjen që njerëzit që kanë interesa personale nuk duhet të kyqen në menaxhment dhe organizatë.

Çështja e padive është dashur që të shqyrtohen sepse është prioritet të shërbehen të gjithë qytetarët.

Ne e dimë se një pjesë e punëtorëve janë larguar nga puna e në anën tjetër po merren punëtorë të rinjë, e si është e mundur të ndodhë kjo gjë.

Çështja e grevës është e drejtë e punëtorëve, por ne kemi parë vendime me kontrata të përkohshme të cilat ju ka kaluar afati e në anën tjetër punëtorët thonë se jemi përjashtuar pa të drejtë.

Nëse menaxhmenti tregon se ka 1 vit që ka probleme të theksuara dhe njerëzit nuk simulohen, nuk e di se si mund të lavdërohemi se jemi komuna më e pastër në Kosovë. Unë e di se rrugët nuk pastrohen.

Njerëzit duhet ti drejtojnë gishtin dikujt si për faj ashtu edhe për shpërblim.

Mendoj që Kryetari duhet ta merr obligim që të gjejë një zgjidhje.

**Leonora Bunjaku:** po filloj me një pyetje të cilën e kam parashtruar edhe në seancat e kaluara, se si ka mundësi që z.Rama e ka luajtur rolin e përkthyesit e nuk ka reaguar Komuna, sepse Komuna duhet të ketë përkthyes e ne nuk e dimë se sa ka qenë profesionale përkthimi i tij.

Sa i përket gjërave tjera ne kemi informatë se ky raport është anashkaluar nga Komisioni nga bordi i pjesës publike.

Gjatë kësaj periudhe Ekohigjena më shumë ka punëtorë në Administratë se sa në hapësira publike. Pastrimi i qytetit nuk po bëhet, por me rastin e festës së Bajramit ne e kemi traditë që ti vizitojmë varrezat por ne nuk patëm ku të hyjmë nga rritja e barit.

Rrugët nuk po i pastrojnë, por një gjë e cila më brengosë është përjashtimi i punëtorëve me 20 vite përvojë pune vetëm pse rrinë me dikë që dikujt nuk i pëlqen e për këtë dikush duhet të jep llogari.

**Riad Rashiti**: mënyra se si sot raportohet nga kompania Ekohigjena është e jashtëligjshme sepse mungon Kryetari i Komisionit Komunal i cili ka obligim të raportoj për kompaninë Ekohigjena e jo të raportoj partneriteti privat.

Pajtohem me z.Isufi i cili tha se përgjegjësia është individuale dhe nuk kemi të bëjmë me përgjegjësi kolektive dhe sigurisht që përgjegjësia kryesore për këtë gjendje dhe ketë kaos bie mbi Kryetarin e Komunës, sepse ne e dimë si ka ardhur kjo gjendje e Kompanisë duke u shkarkuar bordi i kësaj kompanie në mënyrë të jashtë ligjshme. Me rastin e ndërrimit të pushtetit ky Kuvend ka vazhduar të merr vendime të jashtëligjshme duke shkarkuar bordin, pastaj ka vazhduar jashtëligjshëm edhe emërimi i personave me konflikt interesi e duke vazhduar me pa përgjegjësin e Kryetarit të Komunës duke emëruar një person i cili ka qenë në kundërshtim me ligjin e këtë e ka bërë me vetëdije të plotë.

Vendimet nuk mund të përmirësohen në seancën e fundit, prandaj përgjegjësia bie mbi Kryetarin e Komunës dhe mbi disa Drejtor të cilët i përmendi pa emra z.Rama.

Me vjen keq që në këtë qeverisje Komunale askush nuk pati çfarë ti bëjë një personi dhe po e quaj një rrjet mafioz, sepse kanë qenë të kyçur zyrtarët më të lartë të Komunës dhe janë mashtruar shumë keqe.

Kur kjo nuk ka funksionuar atëherë kanë filluar task forcat e kryetarit të komunës me që raste kanë filluar akuzimet edhe ndaj meje personalisht duke na akuzuar pa të drejtë.

Më keni kërkuar në Prokurori dhe nuk keni gjetur asgjë, e ju mund të vazhdoni edhe më tutje, zyrtarët e lart të juaj ti shkundin arkivat e komunës, kjo është e turpshme. Është fatkeqësi që viktimë është punëtori sepse nuk munden ti marrin as pagat për punën e tyre.

 Ju keni kërcënuar me prishje të marrëveshjes, dhe unë propozoj që ta prishni këtë marrëveshje dhe të liroheni nga kjo gjendje dhe mos të vazhdoj që të jetë edhe më tutje ky kaos.

Është e rëndë që ju Kryetar keni bërë task forcën e juaj dhe keni lejuar të merret edhe me tutje me akuza penale dhe është e turpshme që për lidhje familjare të juaja organizoni gjëra më të pahijshme.

Unë personalisht jam për shkëputjen e kësaj marrëveshje sepse për 15 vite kjo kompani ka shkuar vetëm në humbje.

**Fehmi Sylejmani**: mendoj se jemi duke shkuar nga gabimi e në gabim. Propozimet të cilat ne i kemi dhënë nuk janë përfillur e ne jemi prap në pikën zero madje edhe nën zero.

Të thuhet sot se greva ka qenë është e paligjshme kjo është absurdë, sepse edhe Gjykata e ka vërtetuar se greva është e ligjshme.

Të larguar nga puna kanë qenë 17 punëtorë dhe sipas mendimit tonë ata janë larguar në mënyrë arbitrare vetëm se kanë kërkuar të drejtat e tyre.

Kjo qeverisje aktuale ka gabime të njëjta sikurse edhe qeverisja e kaluar, e ne kemi informata jo zyrtare se Prokuroria ka sjellë një raport me rekomandime prandaj është mirë ti bëni publike.

Duhet ta pranoni se kemi edhe 13 punëtorë të Kompanisë të mëhershme të cilët kanë humbur punën , për arsye se kompania ka borxhe dhe nuk ka mundur ta fitoj tenderin për pastrimin e parqeve. Nga kjo kompani kanë humbur të drejtën 40 punëtorë dhe ne duhet ti dalim në ndihmë.

Mendoj se është e gabuar zgjidhja e përkohshme për punëtorët të cilën i keni vu tek Ndërmarrja Tregu, e unë mendoj se ata punëtorë duhet të kthehen aty ku kanë punuar.

**Lutfi Haziri:** më vjen mirë që keni pranuar të diskutoni një qështje e cila është në të mirë të qytetarëve, por nuk është obligim ligjor ose procedural sepse ne kemi anëtarët e bordit të emëruar nga ky kuvend dhe nuk bëjmë ndërhyrje politike në këtë ndërmarrje.

Raporti i menaxherit me punëtorët ka vazhduar të jetë jashtëzakonisht i keq për shkak të menaxhimit vendimmarrës të Ekohigjenës. Ky raport agresiv i menaxhmentit me punëtorët në Gjilan është keqkuptuar nga ana e punëtorëve, është kundërshtuar dhe në fund është protestuar por te shërbimet specifike ligji për greva cakton qartë mënyrën e organizimit të grevës dhe kohën.

Ditën e parë të bojkotit të punëtorëve ne kemi ndërhyrë dhe e kemi ndërprerë grevën duke gjetur marrëveshje në këshillin e punëtorëve.

Është Kriten Mozer themelues i parteritetit privat dhe jo Qeveria e Austrisë dhe z.Mozer është anëtarë i Odës Ekonomike në Austri dhe e vlerësoj si një njeri të respektuar dhe nderuar. Po ashtu është përfaqësues i Ndërmarrjeve të vogla dhe të mesme në Bruksel në kuadër të partive popullore Evropiane.

Ndërmarrja Ekohigjenës është e përbashkët dhe ne kemi hise financiare, por kemi hise edhe në çdo humbje që bëhet.

Kontrata është në hetime por nuk mundet të fshihet dikush pas hijes time, sepse nuk mbulohen njerëzit që kanë probleme me ligjin.

Ne e kemi ndarë Tregun fizikisht sepse kemi vlerësuar që Tregu i Gjelbër nuk mund të jetë qendër tregtare dhe qendër e banimit por duhet ti ruaj karakteristikat e sajë.

Eshtë përmirësuar bilanci i të hyrave në këtë ndërmarrje për këto tri vite.

Lidhur me Ekohigjenën ne kemi diskutuar me z.Mozer dhe z.Rama, sepse nuk mund të ndërrohet kontrata në formë të njëanshme sepse kontrata garanton numrin e njejtë të punëtorëve por nuk garanton emrat e përvetëshëm të tyre.Në këtë ndërmarrje kemi pas ndërhyrje t[ Inspektorëve të punës, po ashtu kemi ndërhyrje të Prokurorisë me kërkesa individuale dhe të pa bazuara. Kjo ndërmarrje ka krijuar disballancë sepse ka presione nga shumë aktakuza.

Ne besojmë në organet e tona dhe e kemi lënë në dorë Prokurorisë por çdo e drejtë që cenohet preken edhe interesat e tona si partneritet publik.

Ne mendojmë se duhet të zgjidhen problemet e kësaj kompanie, problemet menaxheriale dhe të ndërtohet një raport pune. Ne nuk duam të krijojmë monopole në komunën tonë.

OSHP-ja është çerdhja më e keqe e çdo krimi që po ndodhë në Kosovë. E kam paralajmëruar edhe ndërmarrjen se problemi me OSHP është i definuar dhe Komunës se Gjilanit ju ka ndalur punët në të gjitha projektet që kanë vlerë mbi 500.000 € .

Politikisht me keni ngritur akuza të pa bazuara, andaj kur akuzoni dikën z.Rashiti në emër të subjektit tuaj politik dhe këshilltarëve tuaj politik, nuk është mirë të i thirrni të tjerët që mos të bëjnë akuza ndaj juve sepse i nënshtroni rregullave që ju vetë po i aplikoni, po ashtu unë nuk kam traditë familjare të merrem me punë të tilla , sepse njerëz që merren me bartje të fjalëve dhe denoncime te ne i quajmë spiunllëqe.

Ju e keni gjetur mikun e ngushtë të partisë suaj dhe keni ngritur aktakuzë, duke më dëmtuar personalisht sepse keni krijuar bindje të rrejshme, por e drejta gjithmonë del në shesh dhe nuk mundeni ti ngjiteni në peshore me mua sepse secili e keni peshën e juaj politike dhe njerëzore dhe vazhdoni ta rritni këtë peshë dhe përfaqësoni qytetarët që ju kanë besuar.

 Ky kuvend po krijon kuadro dhe i përgëzoj për zgjedhjen e deputetëve.

Ibrahim Morina ka qenë i përjashtuar nga puna në mënyrë të dhunshme dhe unë e kam kthyer në punë , në emër të rregullave të reja dhe është fakt që për kohën që ka menaxhuar Gjilani ka pas pamje krejtë tjetër.

Përderisa unë jam kryetar i Komunës, nuk lejoj tërheqje të njëanshme të kontratës me Mozer grupin, unë besoj në kulturën evropiane . Cinizmi politik i joni e bënë ndërmarrjen të kollaboj.

Ju që keni peshë politike mund ta thërrisni kryetari i OSHP dhe të e nxjerrë Ekohigjenën nga ky kollaps. Kryetari i OSHP është anëtarë i PDK-së dhe është i politizuar deri në fyte.

Mua si Kryetar i Komunës nuk më kanë lejuar të hyjë në Ekohigjenë dhe Senad Rama ka thënë që nuk është politikë e Mozer Grupit të ju ndalojnë të bisedoni me punëtorë, por ka qenë politikë e dikujtë tjetër të ju ndalojnë hyrjen . Politizimi ka filluar prej ditës së nënshkrimit të kontratës, Por mozer grupi edukatë evropiane është sillë mirë, por në anën tjetër nuk ka investuar, sepse investimet janë paraparë të bëhen në Tregun e Gjelbër e kjo nuk ka ndodhur.

Mozer më ka thënë se jemi të gatshëm të tërhiqemi në paqe. Unë uroj që rasti në Gjykatë të mos vie sepse duhet ta mbrojmë bashkërisht.

Më vjen keqe që drejtorët tanë nuk shkojnë në mbledhjen e bordit të Ekohigjenës, po ashtë më vjen keqe që është ndërtuar një raport i keq në mes vete, por unë jam i gatshëm të shikoj këta emra dhe ti ndërrojmë, sepse askush nuk mund të rri përherë në bord.

**Senad Rama**: i nderuar Kryetar, ju i takoni një gjenerate të rezistencës. Është interesant se si zhvillohet ky debat lidhur me kompaninë, por ne jemi të mishëruar njëri me tjetrin sepse secili e ka dikën në këtë kompani.

Unë nuk e njoh z.Isa Agushi dhe nuk e di pse ka kaq shumë irritim ndaj meje personalisht dhe ndaj Kompanisë por është perceptim i tij personal.

Ne kemi vështirësi në disa gjëra por na është premtuar diçka e ne lidhemi për fjale.

Unë kam dy njoftime nga autoriteti kontraktues që neve na ka zgjedhur si kompani me përgjegjësi. Në këtë kompani ortak është edhe komuna.

E respektoj edhe kompaninë që kryen shërbime në asfaltime, por nën presionin e pa parë të OSHP-së zyra e Prokurimit është detyruar të ja jep dikujt tjetër kontratën edhe pse ajo kompani del më e shtrenjtë se ne. Dallimi në çmim është shumë më i lartë se kompania jonë.

Ne punojmë në të mirë të qytetarëve sepse është kompani e përbashkët prandaj duhet të punojmë së bashku.

Nuk i kemi plotësuar obligimet për investime, as ne e as ju, por kjo ka mundësi të zgjidhet me vullnet të mirë.

Unë nuk kam ardhur këtu të luftoj me asnjërin nga ju dhe nuk fitohen poenët politik as nga ju nëse vazhdoni kështu.

Mos inkasimi në Janar të vitit 2017 kompanisë i shkaktoi probleme.

Ne kemi probleme edhe me ATK-në sepse nuk i kemi qëndruar besnik marrëveshjes me të, prandaj po kërkoj që të paguhen shërbimet tona.

Ne kemi thënë se nuk largojmë njerëz nga puna, por ata që janë të padisiplinuar dhe pa punëtorë nuk i falim.

Andaj kërkoj vullnetin e mirë që ta zgjidhim këtë problem bashkërisht.

**Bujar Nevzati**: kërkoj nga Kryetari që mos të shpreh nervozë dhe mos të na bërtet sepse nuk ka arsye, se ne e dimë se është njeri i pastër dhe e ka një familje të mirë e të ndershme dhe ne i tregojmë kryetarit që frikën e kemi mbytur më parë dhe vetëm Zotit i frikësohemi.

E përmendi Gjykatën por koha do të tregoj gjithçka sepse unë kam informata se edhe në Gjykatë i keni futur duart. Nuk keni nevojë të na përmendni Kryetarin Kadri Veseli sepse ne e dimë se më shumë ke takime ti me atë se ne dhe mos na akuzo.

Personalisht kërkoj zgjidhje të problemit e jo diskutime të kota, shkëpute marrveshjen nëse nuk funksionon e jo të mbani peng gjithçka.

**Riad Rashiti**: më vjen keq që kryetari i Komunës ju tha juve Kryesuese që duhet ta respektoni Rregulloren e Kuvendit.

Është e dhimbshme gjendja e tij se si reagon kur ne i themi të vërtetat në sy. Qe 4 vite qeverisje asgjë nuk keni qitë në dritë pos që jeni marrë me hetime, akuza e gjëra të këqija. Qfar karakteri keni ju e dini të gjithë sepse jeni mburrë me 26.000 vota kurse keni rënë në 11.000 vota dhe akuzat ju shkojnë për dore, sepse ju i quani edhe lavire politikanët e Kosovës e në anën tjetër qoni edhe dashuri me ta.

Në Gjilan krimin e keni sanuar ju personalisht, sepse Kryeprokurorin e Gjilanit e keni korruptuar, po ashtu kryetarin e Gjykatës e njëjtë edhe atë të Policisë.

Tregu i Gjelbër keni premtuar ta rregulloni dhe asgjë nuk keni investuar, po ashtu trajtimi i ujërave të zeza nuk është bërë.

**Lutfi Haziri**: në zgjedhjet parlamentare nuk kam qenë i përfshirë në listë por politikisht kam udhëhequr. Është tendencioze të flisni për zgjedhje në këtë seancë, sepse fitues i këtyre zgjedhjeve është Kryetari i Gjilanit i cili ka zgjedhur 10 deputet dhe shumica e tyre janë anëtarë të këtij Kuvendi e njëri ndër ta është edhe Sergjan Mitroviq të cilin çdo seancë të kuvendit e kemi larguar. Fituesit e këtyre zgjedhjeve i uroj, por asgjë kjo nuk ka të bëjë me Ekohigjenën.

Ju po e ruani inatin personal karshi suksesit ose mossuksesit të vitit 2013 dhe ju po vuani se humbja e PDK ka ndodhur për shkak te gabimeve të juaja.

Për kujtesën tuaj në vitin 2014 LDK-ja ka pas 12.500 vota si parti politike. Partnerët e koalicionit tuaj kanë pas 14.700 vota kurse partnerët e koalicionit te LDK 15.700 vota. Unë si kryetar i Komunës i kam 10.000 vota dallim.

Unë e kam uruar Ismajl Kureshin dhe ne nuk jemi dal të idhëtuar, sepse unë i kam 3 ulëse në Parlament a që sa i kam pas edhe më parë.

Nuk ka ndodhur asnjëherë që Gjilani të ketë 10 deputet në Parlament.

Ne e kemi ri programuar borxhin e Ekohigjenës dhe Komuna e Gjilanit është lodhur duke paguar borxhe të tjerëve. Raportet njerëzore dhe politike i keni keqkuptuar në Gjilan. Unë personalisht kam thënë se Sami Kurteshin e kam mikun më të mirë dhe është heroi im edhe pse ka vendosur të shkoj në parti tjetër.

Nëse ju mendoni se raportet e mija personale përzihen me ato politike atëherë jeni shumë gabim. Ne kemi qenë të organizuar e dikush që s’ka guxuar e s’ka pas moshë nuk i kemi faj.

Në Administratën e PDK-së Ismajl Kurteshi i ka pas denoncimet e para.

Sa i përket kësaj qeverisje ju e shihni në kuti, lexojeni raportin e Prokurorit për të gjitha të gjeturat, dhe krejt Gjilani e din se unë nuk ruhem nga Policët.

Unë njoh njerëz në Gjilan e jashtë Gjilanit dhe nuk bëj emërime në Gjilan prandaj keni përceptime të gabuara.

Mos të ju vjen keq që “Shpella e Ali Babës” është gjetur sepse është ngritur aktakuza me fakte. Fatkeqësisht është dashur ta dërgoni rastin në Pejë, sepse asnjë Gjyqtar nuk e ka marrë këtë rast. Megjithatë njerëzit mund të dalin të pafajshëm por deri atëherë presim vendimet e Gjykatës.

Ju e dini se 2 vitet e para të kësaj qeverisje ne nuk kemi mundur të bëjmë asnjë punë, sepse kemi paguar borxhe të qeverisjes së kaluar.

Sa i përket projektit Austriak, ai është në vendim marrje në mes Ministrisë së Financave të Austrisë dhe Gjilanit.

Autostrada është shpallur dhe pritet të filloj në muajin Gusht, kurse rruga e Prishtinës pritet të filloj me 3 Korrik, rruga për Ferizaj është vendosur të punohet dhe të gjitha punët janë të planifikuara. Për punët e kryera falënderime nuk ka sepse është obligim i yni të punojmë. Unë nuk bëj inaugurime, sepse nuk harxhoj para për pijata që në fund të vitit dalin shtrenjtë.

Zgjidhja e problemit të Ekohigjenës është ndërrimi i komisionerëve dhe bordi i drejtorëve. Nuk mund të ndërhy në OSHP. Me deponitë do të hyj në marrëdhënie të servisimit të borxheve, numri i punëtorëve është i garantuar me kontratë, kurse punëtorët që kanë mbetur pa obligime komuna do ti trajtoj si punëtorë.

Ky kuvend ja ka borxh 30.000 € të cilat ende nuk i ka paguar sepse ka bërë transmetimin e seancave pa kontratë e ne duhet të kërkojmë nga Qeveria që ti mbuloj këto borxhe.

Ne nuk kemi obligime ndaj askujt përveç borxheve kontingjente.

Nuk ndërhy në Gjyqësor sepse kam pas përvojë në vitet 1998 dhe jam në proces në ri konfirmimin e dënimit nëse ju nuk e dini. Koha do të dëshmoj gjithçka sikurse që ka dëshmuar për rrugën e familjes Rapuca.

**Isa Agushi**: unë nuk kam asgjë personale me z. Rama por jam kundër menaxhimit të keq në Ekohigjenë. Qe 5 vite ju nuk keni investuar asgjë, jam kundër Ekohigjenës sepse jeni sjellë si kapadai dhe të pa prekshëm. Ju keni vepruar sikur të ishte kjo Kompani 100% e juaja, keni shkelur ligjet dhe unë njihem si person që e foli të vërtetën dhe e dua të drejtën. Kryetari nuk i ka bërë askujt padi, por e ka bërë dikush tjetër, sepse keni shkelur ligjet, prandaj punoni drejtë.

**Shukrije Rapuca**: jam e lumtur që pas 4 viteve jam duke folur në prezencën e Kryetarit të Komunës, sepse për të gjitha këto probleme që kanë të bëjnë me problemet e shkollës së Agrobiznesit fajtori kryesor është Kryetari i Komunës. Unë rrallë e marr fjalën në këtë Kuvend, por pa fakte nuk flas. Nuk desha ta marr fjalën por jam e emocionuar nga fjalori i juaj duke thënë se vini rëndë në “vagë”, e ju a e keni fjalën për vota apo për vlerën njerëzore? Fjalët të cilat i flet njeriu kanë peshë të madhe, prandaj fjalët e juaja nuk i takojnë etikës sepse ju keni thënë edhe më parë fjalë të tilla si “unë nuk shtyhem me ata që pështyjnë më larg” dhe asnjëherë nuk e shoh që Kryetari i Komunës merr minuta për të folur për zhvillimin e Komunës dhe zgjidhjen e problemeve substanciale por më tepër merresh me retorika dhe ofendime. Nuk keni nevojë ta ngritni tonin sepse ne nuk jemi nxënësit e juaj sepse edhe ne e kemi një peshë dhe vlerë tonën dhe peshojmë rëndë. Ne ju njohim dhe e dimë mjaftë mirë se për qfarë mbahesh mend, ideator i krijimit të Komunave serbe, injorant i donatorëve, ndërtimet pa leje, pamje të shëmtuar të qytetit, punësime të partisë tuaj e sidomos për fjalorin fyes.

**Lutfi Haziri**: është befasues reagimi jashtë rendit të punës dhe e di që e keni defekt profesionin e burrit tuaj si ish drejtor, por nëse ju doni ta personalizoni këtë bisedë unë nuk lëshoj pe. Unë nuk jam anëtar i Kuvendit dhe nuk kam nevojë të vie në Kuvend sepse nuk ma përcakton ligji. Jam krenar që e kam bërë decentralizimin sepse ato komuna i kemi fqinje dhe jam i kënaqur me bashkëpunimin me ato Komuna. Jam i nderuar që jam nënshkrues i Deklaratës së Pavarësisë dhe qytetarëve ju bëj qasje për rrugë për të shkuar në shtëpitë e tyre. Edhe ju hytë në kategorinë e mosmirënjohësve dhe nuk pres falënderime as nga ju. Mosmirënjohja është edhe në Kur’an e Bibël dhe është i mallkuar ai që është mosmirënjohës.

**Bujar Haziri**: kërkoj nga ju që ti theksoni ato që i tha kryetari dhe ti vëni në votim.

**Valentina Bunjaku-Rexhepi**: ne nuk e kemi obligim ta votojmë këtë raport, e rekomandimet e kryetarit do të shkruhen në procesverbal. Por meqë ju insistoni z.Nevzati unë po i vë në votim rekomandimet e Kryetarit.

**Me 16 vota “për” dhe 3 abstenime miratohen rekomandimet e Kryetarit të Komunës së Gjilanit.**

1. **Raporti i Komisionit komunal për zgjedhjen e Këshillave të fshatrave, vendbanimeve dhe lagjeve urbane**

**Avdyl Aliu:** zgjedhjen e këshillave të fshatrave e kemi bërë në dy faza, dhe nëse ju kujtohet ne kemi raportuar për fazën e parë dhe e kemi votuar në mënyrë unanime.

Kemi vazduar me fazën e dytë dhe puna ka ecur mirë duke përmbyllur të gjithë fshatrat. Kemi mbajtur takime me këshillat e fshatrave dhe i kemi njoftuar për detyrat e tyre, po ashtu takime me institucione të ndryshme.

Ne ju kemi ofruar kushte të mira të punës dhe këshillat e fshatrave janë funksionalë, ne mendojmë që do ju krijojmë edhe zyre. Procedura e zgjedhjes është bazuar në Rregulloren e cila është miratuar në Kuvend. Kemi bërë informime të shumta në rrjetet sociale, pllakata, web faqen e Komunës.

Në aspektin e pjesëmarrjes ja kemi arritur qëllimit por nuk do të thotë se pjesëmarrja ka qenë e kënaqshme.

Në aspektin gjinor nuk kemi qenë të kënaqur sepse niveli i pjesëmarrjes së femrës ka qenë i vogël. E falënderojmë Komitetin për Barazi Gjinore, Zyrën për Barazi Gjinore dhe grupin e grave të cilët kanë dhënë kontributin e tyre.

Ne jemi munduar ti parashtrojmë kriteret dhe ti eliminojmë bindjet politike.

Në fillim të vitit 2015 ne kemi filluar përgatitjet dhe kemi mbajtur shpresë se do të na ndihmojnë Ambasada Amerikane dhe Norvegjeze por nuk na kanë mbështetur dhe ne kemi vazhduar vetëm.

Ne kemi caktuar agjendën e mbajtjes së zgjedhjeve duke punuar intenzivisht.

Vlen të theksohet se Kryetari i këshillit i fshatit Miresh ka dhënë dorëheqje dhe besoj që aty prap do të caktojmë zgjedhje.

Në disa lokalitete kemi pas shtyrje të agjendës për arsye se banorët nuk kanë qenë të kënaqur me informim.

Në fillim të muajit Maj ne kemi caktuar agjendën për zgjedhjen e këshillave të cilat kanë mbetur.

**Nevzat Isufi:** ne e kemi materialin për këtë raport edhe unë jam pjesë e këtij komisioni dhe pothuajse kam shumë vërejtje dhe asaj që shkruan në raport dhe asaj që e tha kolegu.

Zgjedhja e këshillave të fshatrave ka filluar me vonesë dhe nuk është respektuar Rregullorja. Sipas Rregullores pjesa më e madhe e këtyre përfaqësuesve duhet të zgjedhet me shumicën e elektoratit të 51% që i përmbush nevojat e lokaliteteve, e ky numër është i vogël krahasuar me atë që e parasheh Rregullorja.

Për fillim në disa takime kam kërkuar që në këto këshilla t]ë zgjedhën përfaqësues të fshatit e jo përfaqësues politik e fatkeqësisht ka ndodhur që këshillat e fshatrave të kenë përfaqësues politik.

Përmbushja e kushteve të premtuara në këto këshilla të fshatrave nuk është realizuar, e unë nuk e di se këto këshilla kanë zyre për funksionimin e tyre, nuk kanë buxhet dhe nuk ju është paguar udhëtimi, e kjo nënkupton se këto këshilla janë trupa formale prandaj ka kërkesa për dorëheqja. Çelësi për të zgjedhur përfaqësuesit e komuniteteve pakicë, është bërë pa prezencën e tyre madje shumë raste përfaqësuesi i tyre është zgjedhur pa qenë fare prezent me një numër simbolik të votave. Anëtarët e zgjedhur në këtë mënyrë janë të privilegjuar edhe pse Rregullorja nuk e parasheh.

Përfaqësuesi i komunitetit serb i cili është nënshkruar në fund të këtij materiali nuk ka qenë në takime thuajse 95% të rasteve, e unë nuk jam nënshkruar sepse kam paraqitur formën e protestës lidhur me këto parregullsi.

Organizata Agro-Eko ka plotësuar pjesën tjetër teknike lidhur me informimin dhe për këtë gjë nuk kam asnjë vërejtje, por mendoj që vërejtje serioze është sepse këshillat e fshatrave kanë dhënë rekomandime dhe nuk janë përfillur, prandaj ka ndodhur dorëheqje e këshillit të fshatit në Miresh.

Koha e humbur kot nuk sjellë përfitime përkundrazi është krijuar vështirësi që të zgjidhen përfaqësime adekuate të fshatrave. Ne vetëm i kemi mashtruar fshatrat kinse kemi zgjedhur një këshill siq e meritojnë prandaj jam kundër këtij raporti. Sigurisht edhe Ambasada Amerikane i ka vërejtur këto parregullsi dhe nuk i kanë financuar këto projekte.

E kam përmendur edhe njëherë rastin e fshatit Bresalc ku në momentin që Kryetari i këshillit nuk është nga partia në pushtet, anëtarët e tjerë ja bojkotojnë zgjedhjet prandaj këtu shihen përfaqësimet politike.

Unë kërkoj që ky raport mos të aprovohet sepse nuk kemi asnjë dobi nga këto këshilla të fshatrave kështu siç janë zgjedhur.

**Avdyl Aliu:** e falënderoj z. Isufi për aq kohë që ka punuar me ne, por më mirë kishte me qenë sikur ta lexonte më mirë Rregulloren, sepse po ta lexonte nuk do të kishte paraqitur shumë çështje sot. N[ Rregullore nuk shkruan se duhet 51%.

Zgjedhje më të mira nuk ka pas dhe nuk kemi bërë përfaqësime politike, sepse gjithkush i takon një partie sepse jemi njerëz dhe nuk mund të sjellim alien për tu bërë këshilli i fshatit.

E gjithë procedura ka ecur njëjtë së faza e parë dhe kolegu e ka votuar fazën e parë.

Çelësi për komunitete pakicë kanë marr pjesë, por ju nuk keni qenë në takime si në fshatin Shillovë prandaj nuk është mirë të flisni nëse nuk keni qenë aty.

Bobani është fakt që s’ka qenë prezent në takime por nuk e kemi marrë në vendbanime shqiptare, por nuk ka munguar në vendbanime serbe.

Këshilli i fshatit Miresh është tërhequr por nuk do të thotë se është bërë nami, sepse gjithkund ka pakënaqësi.

Ju e dini se Ambasada Amerikane nuk e ka mbështetur projektin sepse ata kanë politikat e tyre.

Ne sot e votojmë vetëm raportin e jo përbërjen e këshillave të fshatrave.

**Nevzat Isufi**: raporti nuk është real prandaj edhe kërkoj të mos votohet. Anëtarët e këshillit duhet të jenë të barabartë dhe marrëveshjet individuale nuk mund të hyjnë në këtë përbërje.

Shembulli i fshatit Velekincë është i veçante sepse njerëzit kanë votuar me fleta në xhep, madje edhe njërin që ju e keni në Prokurim ka ndikuar mjaftë sepse ka qëndruar afër kutisë së votimin. Ne të LVV nuk kemi qenë të interesuar të fusim njerëz në këtë përbërje dhe na vjen mirë që nuk kemi përfaqësues sepse e konsiderojmë se nuk është e drejtë zgjedhja e këtyre këshillave. Ky raport është i stilizuar tej mase.

**Valentina Bunjaku-Rexhepi**: unë personalisht kam qenë prezentë në zgjedhjen e këshillit të fshatit Velekincë dhe mënyra e zgjedhjes ka qenë i rregullt dhe gjithçka me vullnet të lirë.

**Selami Xhemajli**: e përkrahim procesin e zgjedhjes së këshillave të fshatrave dhe ne si komision kemi marrë pjesë në takime dhe janë krijuar të gjitha kushtet e domosdoshme për punë.

Ne duhet të fokusohemi në funksionalizimin e këtyre këshillave dhe të punojnë për qytetarët.

Unë e përkrahi këtë raport.

**Nevzat Rushiti**: ky Kuvend i ka propozuar këta njerëz dhe këta e kanë kryer punën sipas ligjit në fuqi. Është dashur me kohë që LVV mos ta përkrah këtë proces. Unë personalisht kam qenë prezent si mysafir dhe e kam përcjellë procesin. Është keq që në publik dhe në Kuvend të thuhet se këto këshilla nuk janë funksional sepse ne i shohim se këshillat e fshatrave kryejnë punë me vullnet dhe pa kurrfarë kompensimi. Mendoj që ne duhet ti japim përkrahje këtij raporti sepse është në interes të qytetarëve.

**Bujar Nevzati**: unë e kam përcjellë zgjedhjen e këshillit të fshatit Përlepnicë dhe kanë marrë pjesë një numër i madh i banorëve. Kryetari i fshatit Përlepnicë ka kërkuar votë sepse ka thënë unë e siguroj një vend pune dhe në këtë mënyrë është ndihmuar nga banorët e fshatit sepse ka pas gjendje të rëndë sociale.

Kryetari i fshatit e ka zyrën shumë të mirë por këshilli nuk funksionon sepse është zgjedhur përkohësisht vetëm për të zënë një vend pune e zgjedhja e tij është formale.

Unë në emër të grupit votoj kundër këtij procesi zgjedhor dhe kundër këtij raporti.

**Me 15 vota “për” , 6 vota “kundër” e të tjerat abstenime miratohet Raporti i Komisionit komunal për zgjedhjen e Këshillave të fshatrave, vendbanimeve dhe lagjeve urbane**

* 1. **Korniza afatmesme buxhetore-KAB 2018-2020**

**Krenare Latifi-Kqiku:** sa i përket kornizës afatmesme buxhetore KAB për vitin 2018-2020 nëse e shohim pjesa e tekstit është pothuajse e njëjta me kornizën KAB të vitit 2016 në përjashtim te disa shifrave ne tabelat përkatëse pothuajse asgjë nuk është analizuar te ketë trend te rritjes por vetëm sa për ta kryer obligimin ligjor ndaj Ministrisë se financave .

Sa i përket te hyrave vetanake komunale të planifikuara sipas kornizës buxhetore KAB për vitin 2017 përbejnë 1/5 apo 20/% e buxhetit Komunal, gjë që është për 5 % më e vogël se viti paraprak ku ju si drejtori financiare keni raportuar për vitin 2016 shpenzime 1/4 te buxhetit 2016 apo 25% e buxhetit ,ku në pjesën e tekstit ne vijim deklaroni se ka rritje e te hyrave vetanake krahasuar me vitin e kaluar është rritur për 15% nuk është vetëm që ka rritje për 15% sepse tabela e planifikimi te të hyrave vtanake për 2017 ne total 4.599.390 ne krahasim me vitin 2016 kemi 4.227.089 në përqindje qe i bie diku 9% rritje te të hyrave vetanake.

Kur krahasimi i planifikimeve për vitin 2018-2017 jo qe kemi rritje por kemi zvogëlim te të hyrave vetanake prej 300 mijë euro. Sa i përket këtij viti ku deklaroni se ka rritje te të hyrave vetanake kemi rritje te mallrat dhe shërbimet për 2% me shumë se vitin e kaluar.

Dua te ndalem edhe te pika 3.3 donatoret e jashtëm ku serish kemi zvogëlime te donatoreve te jashtëm ku po i përmendi participime te vitit 2015 janë 139.250 ndërsa vitin 2016 116873 euro ku kemi zvogëlim donacionesh.

Kos Devell Small për vitin 2015 kemi 12.550 ndërsa viti 2017 në 6.600 euro, Unioni Evropian për vitin 2015 kemi 158697 ndërsa viti 2016 85448.ku ne total nga tabela e financimit te donatoreve kemi 349819 euro te vitit 2015 ndërsa ne vitin 2016 është 291335 euro ku ne përqindje kemi për 20% me pak.

Sa i përket mallrave dhe shërbimeve kjo kategori ne vazhdimësi ka trend te rritjes nga viti në vit ku edhe pse në kornizën buxhetore për periudhën e kaluar kjo kategori ka qenë e ndarë në mallra dhe shërbime 9.15 % dhe pastrimi i qytetit dhe shpenzimet komunale ku janë parapare. Te investimet kapitale ku te dyja këto kategori përbejnë 21.55%te mallrave dhe shërbimeve kurse ne vitin 2018 shënon një rritje prej 2.10% apo 23.66% ne krahasim me 2017 këtë e shohim me se miri te tabela (5) shpenzimet për shërbime publike ku pastrimi i qytetit merr 25% apo 50.000 më shumë shpenzime se sa vitin 2016 që ka qenë 200.000 €

Sa i përket edhe subvencioneve dhe transfereve edhe kjo kategori ka trend te zvogëlimit nga viti në vite është zvogëluar 2.32% viti 2018, viti 2019 për 2.23% ndërsa viti 2020 për 2.10% ku kjo kategori përkundrazi duhet te ketë trend te rritjes si në përkrahje te Bujqësisë Shëndetësisë mirëqenies e sidomos te rinis dhe sportit .

**Navzat Isufi:** përkundër vërejtjeve që po i japim në KPF, në material nuk shtohet asnjë presje e as pikë, e kjo i bie që ne KPF vetëm po e mbajmë. Në tabelën faqe 13 nuk e ka numrin e punëtorëve e tani del që në vitin 2017 dhe 2016 te zyra e kryetarit numri i të punësuarve arrin shumën në 244.000 € kurse në vitin 2016 është 213.000 € kemi diku rreth 21.000 € dallim dhe nuk kemi asnjë shpjegim.

Te forma e grafikonit shihet se edhe pse flasim për prioritetin e bujqësisë del se bujqësia dhe pylltaria kanë rreth 2%, kurse vetëm zyra e kryetarit ka 1.86%.

Te shërbimet sociale dhe rezidenciale , shoqëria jonë ka nevojë për ndihmë dhe këtu është 0.050%.

Ajo që është e vështirë të kuptohet është termi diskriminim pozitiv prandaj prej nga është shpikur kjo fjalë sepse vetë fjala diskriminim është fjalë negative.

**Zijadin Maliqi:** shifrat janë me rëndësi e jo fjalët. Znj. Latifi nuk e di se a foli për raport financiar apo për KAB-in. Nëse i keni lexuar mirë shihen ndryshimet se për vitin 2018 buxheti është planifikuar më i madhe për 5%, vazhdohet me rritje deri në 9% e deri në 22% rritje.

Te pagat dhe mëditjet kemi rritje në 2% për përvojën e punës dhe nivelizimin brenda këtyre pagave. Te mallrat dhe shërbimet kemi rritje për 7.7%. Numri i punëtorëve në KAB nuk paraqitet.

Ne kemi bërë rritje dhe kemi bërë arsyetimin për të gjitha kategoritë.

**Nevzat Isufi:** të gjitha shifrat janë, në përjashtim të vitit 2016 dhe nuk e di pse mungon ky vit e për këtë gjë nuk keni as arsyetim, prandaj më mirë do të ishte të thoni se ka qenë ndonjë gabim teknik.

**Zijadin Maliqi:** nuk merret për bazë nëse mungon ky vit sepse ne po flasim për vitin paraprak, e në vitin e kaluar është paraqitur viti 2016. Kjo kornizë përfshin vitin 2018-2020.

**Me 18 vota “për” e të tjerat abstenime miratohet Korniza afatmesme buxhetore KAB 2018-2020**

**4.2 Draft Rregullorja për tatimin mbi pronën e paluajtshme për vitin 2018**

Nuk ka diskutime

**Me 17 vota “për” e të tjerat abstenime miratohet Draft Rregullorja për tatimin mbi pronën e paluajtshme për vitin 2018**

* 1. **Strategjia për gratë ndërmarrëse në Komunën e Gjilanit për periudhën 2017-2021**

Nuk pati diskutime

 **Me 17 vota “për” e të tjerat abstenime miratohet pika 4.3 e rendit të ditës.**

* 1. **Propozim vendimi për korrigjimin e vendimit 01.nr.016-39501 i datës 27.04.2016 për lejimin e këmbimit të pronës së paluajtshme komunale me pronën e paluajtshme private për nevoja të Rrugës Qarkore sipas PRRU “Fidanishte”-Gjilan**
	2. **Propozim vendimi për korrigjimin e vendimit 01.nr.016-117674 i datës 29.11.2016 për lejimin e këmbimit të pronës së paluajtshme komunale me pronën e paluajtshme private për nevoja të Rreth rrotullimit tek Lagja “Iliria” (projekti i rrugës “Jugu I, faza e II-të) -Gjilan**

Nuk pati diskutime

**Me 18 vota “për” e të tjerat abstenime miratohet pika 4.4 dhe 4.5 e rendit të punës.**

* 1. **Propozim vendimet për subvencionimin e aktiviteteve të: KF “Gjilani”, KF “Drita”, KV “Drita”, KB “Drita” (M), KH “Drita” (M), në Gjilan dhe KH “Zhegra” në Zhegër**

Nuk pati diskutime

**Në mënyrë unanime miratohet pika 4.6 e rendit të ditës.**

**5.Të ndryshme**

**Avdyl Aliu**: unë i kam tri propozime të cilat kanë të bëjmë me disa obligime të pa planifikuara.

Çështja ka të bëj për pagesën e borxhit të TV Valit i cili ka bërë transmetim të seancave të Kuvendit edhe pse nuk ka pas kontratë, çështja tjetër ka të bëj me vendimin për pagesën e këshillave të fshatrave, kurse çështja tjetër ka të bëjë me borxhin për Ekohigjenën. Andaj kërkoj që ne si Kuvend të marrim një vendim dhe ta autorizojmë Kryetarin që të kërkoj që Ministria të i kryej këto obligime për komunën e Gjilanit.

**Valentina Bunjaku**: TV Vali ka përcjellë seancat e Kuvendit edhe pse nuk ka pas kontratë por ne jemi të obliguar të paguajmë këtë borxh. Besoj që Kryetari i Komunës do të merr mjete nga Ministria përkatëse

**Me 16 vota “për” e të tjerat abstenime miratohen propozimet e z. Avdyl Aliu**

**Ismet Hajdini:** unë po e paraqes një kërkesë të bizneseve të vogla të qytetit të Gjilanit, të cilët kërkojnë që ti zgjatet orari I punës për arsye se tani janë muajt e ardhjes së bashkatdhetarëve tanë por me një kusht që inspektoret të jenë në teren dhe mos të lejojnë zhurmën e lartë në kafiteri pas ores 22:00.

**Valentina Bunjaku-Rexhepi**: besoj që ky propozim është shumë I arsyeshëm sepse mërgimtareve u kemi borxh dhe obligim për ti krijuar komoditet.

**Nevzat Isufi**: kërkesa nuk është e qartë sepse nuk e di a e keni fjalën për zgjatjen e orarit për 1 orë apo për 2 orë?

**Valentina Bunjaku-Rexhepi**: zgjatja e orarit të punës do të bëhet për një orë, sepse tani e kanë orarin deri në ora 23:00 dhe ne do ti lejomë të punojnë deri në orën 24:00, vetëm këto dy muaj verë. Po ashtu Kryetari i Komunës do të përkujdeset që së bashku me Policinë të mos i lejojnë zhurmat e mëdha.

**Renan imami**: Do të ishte mire që edhe në lagjen Dardania të ndalohet zhurma e kafiterive sepse ne vazhdimisht kemi zhurma të mëdha prandaj do të ishte mire që të ndermirën masa nga ana e organeve përgjegjëse për ti parandaluar këto zhurma.

**Me 17 vota “për” e të tjerat abstenime miratohet propozimi i z. Hajdini që bizneseve të ju zgjatet orari për 1 (një) orë gjatë dy muajve të ardhshëm .**

**Seanca e Gjashtë i përfundoi punimet në ora 15:00 minuta.**

 **Procesmbajtësja Kryesuesja e Kuvendit**

**\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

 **Ardiana Rexhepi Valentina Bunjaku- Rexhepi**